የ600 ሺሕ ሜትሪክ ቶን ስንዴ ግዥ 4.6 ቢሊዮን ብር ሊያስወጣ እንደሚችል ተገለጸ
አውስትራሊያና ሩሲያ በመንግሥት ደረጃ ስንዴ ለማቅረብ ስምምነት ፈጽመዋልበዚህ ዓመት የግዥ ጥያቄ ከቀረበበት 800 ሺሕ ሜትሪክ ቶን ስንዴ ውስጥ፣ ለ600 ሺሕ ሜትሪክ ቶን ስንዴ ግዥ 4.6 ቢሊዮን ብር ወይም 135 ሚሊዮን ዶላር የሚገመት ገንዘብ እንደሚያፈልግ ተገለጸ፡፡ ከዚህ ቀደም የዚህን ያህል መጠን ግዥ ለመፈጸም የወጣው ጨረታ ውድቅ ተደርጓል፡፡   የመንግሥት ግዥና ንብረት ማስወገድ አገልግሎት ረቡዕ ግንቦት 5 ቀን 2012 ዓ.ም. 11 አቅራቢ ድርጅቶች ተሳትፈውበት በተከፈተው የጨረታ ሒደት ወቅት የተቋሙ ዋና ዳይሬክተር ወ/ሮ ፅዋዬ ሙሉነህ ለጋዜጠኞች እንዳስታወቁት፣ በመንግሥት የግዥ ጥያቄ የቀረበበት የስንዴ መጠን 800 ሺሕ ሜትሪክ ነው፡፡ ከዚህ ውስጥ የ600 ሺሕ ሜትሪክ ቶን ስንዴ ግዥ ለማካሄድ የወጣው ጨረታ በግምት 135 ሚሊዮን ዶላር ይጠይቃል፡፡ የስንዴ አቅርቦቱ በኮሮና ቫይረስ ምክንያት ሊሰከት የሚችለውን የምግብ እጥረት ለማቋቋም እንዲቻል የሚፈጸም ግዥ ነው ተብሏል፡፡ ከዚህ ቀደም በተካሄደው የጨረታ ሥነ ሥርዓት ለ600 ሺሕ ሜትሪክ ቶን ስንዴ ግዥ ከወጣው ጨረታ ለ200 ሺሕ ሜትሪክ ቶን ብቻ ውል ማሰር ቢቻልም፣ በ400 ሺሕ ሜትሪክ ቶን ላይ ቅሬታ ቀርቦበት በግዥ ቦርድ ውሳኔ እንዲሰረዝ ተደርጓል ያሉት ዋና ዳይሬክተሯ፣ የካቲት 20 ቀን 2012 ዓ.ም. እንደ አዲስ 600 ሺሕ ሜትሪክ ቶን ጨረታ ወጥቶ አቅራቢዎች መሳተፋቸውን ገልጸዋል፡፡ የቴክኒክ ግምገማዎችን ያለፉ ተጫራቾች የፋይናንስ ግምገማ ሰሞኑን ተካሂዷል፡፡ ከግንቦት 7 ቀን 2012 ዓ.ም. ጀምሮ ባሉት አምስት ቀናት ውስጥ ቅሬታ ካልቀረበ ዝቅተኛ ዋጋ ላቀረቡና ላሸነፉ ተጫራቾች እንደሚሰጥ ታውቋል፡፡ ኤ ፕላስ የተሰኘው አቅራቢ የ200 ሺሕ ሜትሪክ ቶን ስንዴ ለማቅረብ ቀደም ብሎ በወጣው ጨረታ መሠረት በማሸነፍ ውል እንዳሰረ ሲገለጽ፣ ይህ አቅራቢ በሰጠው ዋጋ፣ እንዲሁም ከኢትዮጵያ ባህር ትራንስፖርትና ሎጂስቲክስ አገልግሎት ድርጅት ከተገኙ መረጃዎች በመነሳት የመርከብ ጭነት ወጪን ሊቀንሱ የሚችሉ አሠራሮች መተግበራቸውን ያብራሩት ወ/ሮ ፅዋዬ፣ ከእነዚህ አካላት በተገኘው የዋጋ መነሻ ተገምቶ ለ600 ሺሕ ሜትሪክ ቶን ስንዴ የሚያስፈልገው ገንዘብ 4.6 ቢሊዮን ብር እንደሚሆን አስታውቀዋል፡፡ ከሚገዛው ስንዴ ላይ ብሔራዊ የአደጋ ሥጋት ሥራ አመራር ኮሚሽን 400 ሺሕ ሜትሪክ ቶን እንደሚረከብ ሲገለጽ፣ የኢትዮጵያ ንግድ ሥራዎች ኮርፖሬሽን 200 ሺሕ ሜትሪክ ቶን እንደሚቀርብለት ተጠቁሟል፡፡  ይህ በእንዲህ እንዳለ በመንግሥት ደረጃ በተደረገ ግንኙነት አውስትራሊያና ሩሲያ በአጠቃላይ፣ 500 ሺሕ ሜትሪክ ቶን ስንዴ ለማቅረብ መስማማታቸውን ወ/ሮ ፅዋዬ አስታውቀዋል፡፡ ይህ ለመጀመሪያ ጊዜ የተደረገ የመንግሥት ለመንግሥት ስምምነት ሲሆን፣ አውስትራሊያ 400 ሺሕ ሜትሪክ ቶን ስንዴ በ120 ሚሊዮን ዶላር ሒሳብ ለማቅረብ መስማማቷን አስረድተዋል፡፡ ክፍያውም በአንድ ዓመት ጊዜ ውስጥ እንዲፈጸም ከስምምነት መደረሱንም ገልጸዋል፡፡ ሩሲያ በበኩሏ 100 ሺሕ ሜትሪክ ቶን ስንዴ በ30 ሚሊዮን ዶላር ለማቅረብ የመግባቢያ ሰነድ መፈረሟን ያወሱት ዋና ዳይሬክተሯ፣ የክፍያውን ሒደት ለማጠናቀቅ የኢትዮጵያ ንግድ ባንክ ከሩሲያው የወጪና ገቢ ንግድ ባንክ (ኤግዚም ባንክ ኦፍ ራሺያ) ጋር እየሠራ እንደሚገኝ አስታውቀዋል፡፡ በመንግሥታት ደረጃ ከሁለቱ አገሮች ጋር ስምምነት ቢደረስም፣ ለዩክሬንም ተመሳሳይ ጥያቄ ቀርቦ ምላሽ እየተጠበቀ መሆኑን ታውቋል፡፡ መንግሥት የስንዴ ግዥ ከሚፈጽምባቸው መካከል በባልካን የ‹‹ብላክ ሲ›› አካባቢ አገሮች ሰፊውን ድርሻ ይይዛሉ፡፡ 